SK Úradný vestník Európskej únie C 122/4

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2014/C 122/04)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O ZMENU

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

ŽIADOSŤ O ZMENU V SÚLADE S ČLÁNKOM 9

„FUNGO DI BORGOTARO“

ES č.: IT-PGI-0117-01146 – 28.08.2013

CHZO ( X ) CHOP ( )

1. Položka v špecifikácii výrobku, ktorej sa zmena týka

— ☐ Názov výrobku — ☒ Opis výrobku — ☒ Zemepisná oblasť — ☒ Dôkaz o pôvode — ☒ Spôsob výroby — ☐ Súvislosť — ☒ Označovanie — ☐ Vnútroštátne požiadavky — ☒ Iné [balenie]

2. Druh zmeny

— ☒ Zmena jednotného dokumentu alebo zhrnutia — ☐ Zmena špecifikácie zapísaného CHOP alebo CHZO, ku ktorému nebol uverejnený jednotný dokument ani zhrnutie — ☐ Zmena špecifikácie, ktorá nevyžaduje zmenu uverejneného jednotného dokumentu [článok 9 ods. 3 nariadenia (ES) č. 510/2006] — ☐ Dočasná zmena špecifikácie vyplývajúca z uloženia povinných sanitárnych alebo rastlinolekárskych opatrení orgánmi verejnej moci [článok 9 ods. 4 nariadenia (ES) č. 510/2006]

3. Zmena (zmeny)

Opis výrobku

— Nomenklatúra bola aktualizovaná v súlade s najnovším vedeckým názvoslovím v oblasti mykológie. V rámci novej nomenklatúry sa nepridali ani nevypustili žiadne odrody.

— Zaviedla sa kategória sušených hríbov spolu s opisom obchodných požiadaviek, aby sa názov „Fungo di Borgotaro“ mohol používať aj v prípade sušeného produktu. Dosiaľ sa produkcia hríbov „Fungo di Borgotaro“ obmedzovala len na čerstvé hríby, pretože špecifikácia výrobku neobsahuje opis kategórie sušených hríbov ani spôsob sušenia. Je však historicky doložené, že v minulosti, prv než sa názov zaregistroval, sa tieto hríby uchovávali pomocou sušenia. Sušenie hríbov bolo pre obyvateľov tejto oblasti odjakživa veľmi dôležité, pretože umožňovalo hríby predávať, ako to vyplýva z historických dokumentov a odkazov uvedených v písmenách d) a f) zhrnutia z roku 1994.

— Slová „obsah vody musí byť menej ako 90 %“ sa zmenili na „obsah vody nesmie presahovať 90 %“. Empirické štúdie preukázali, že niektoré veľmi zdravé kusy majú obsah vody presne 90 %.

Zemepisná oblasť

— Zemepisná oblasť produkcie sa rozšírila o obce Berceto, Compiano, Tornolo a Bedonia v provincii Parma a obec Zeri v provincii Massa Carrara. Ide o obce, ktoré susedia so súčasnou výrobnou oblasťou. Tieto obce nemajú spoločnú iba zemepisnú polohu a pôdne a klimatické podmienky, ale aj historické pozadie, miestne tradície a súvislosť s prostredím oblasti, ktorá je opísaná v aktuálne platnej špecifikácii produktu. Na územiach pôvodnej zemepisnej oblasti a územiach, ktoré sa majú pripojiť, sa tiež používajú rovnaké metódy starostlivosti o huby a lesy. V týchto oblastiach boli takmer pred 50 rokmi zriadené chránené oblasti na ochranu húb a prijaté rovnaké pravidlá zberu húb.

Dôkaz o pôvode

— Aktualizovali sa postupy, ktoré musia prevádzkovatelia dodržiavať v záujme zaručenia pôvodu výrobku.

Spôsob výroby

— Technické podrobnosti týkajúce sa foriem obhospodarovania lesa a počtu noriem sa zrušili a nahradili sa jednoduchším znením špecifikácie produktu, ktoré odkazuje na miestne normy v oblasti lesníctva.

— V špecifikácii produktu sa spresnilo obdobie zberu hríbov „Fungo di Borgotaro“. Čas začiatku a konca zberu sa stanovil podľa tvorby plodnice, ktorá závisí od osobitných klimatických podmienok v období od 1. apríla do 30. novembra. Toto spresnenie obdobia zberu má tiež za cieľ bojovať proti predaju falošných produktov, ktoré sa ako „Fungo di Borgotaro“ predávajú v obdobiach, keď sa tieto hríby nevyskytujú.

— Vypustili sa informácie o zákaze zberu plodníc s priemerom menej ako 2 cm, ak nie sú zrastené s plodnicami väčšieho priemeru. Minimálny priemer pre zber je stanovený v regionálnych predpisoch, takže stačí dodržiavať príslušné zákonné ustanovenia.

— Opravila sa chyba v článku 6 písm. b) – ihličnany sa nemôžu prerezávať, preto nie je možné zmeniť metódu obhospodarovania lesa.

Označovanie

— Zaviedli sa pravidlá označovania sušeného produktu.

— Pridalo sa logo CHZO „Fungo di Borgotaro“ a jeho opis.

Balenie

— Zaviedli sa pravidlá balenia sušeného produktu.

— Pridala sa možnosť baliť čerstvý produkt do menších prepraviek (25 cm × 30 cm) s cieľom umožniť predaj menšieho množstva ako v tradičných prepravkách s hmotnosťou obsahu 3 kg.

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (3)

„Fungo di Borgotaro“

ES č.: IT-PGI-0117-01146 – 28.08.2013

CHZO ( X ) CHOP ( )

1. Názov

„Fungo di Borgotaro“.

2. Členský štát alebo tretia krajina

Taliansko.

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované.

3.2. Opis výrobku, na ktorý sa vzťahuje názov uvedený v bode 1

Chránené zemepisné označenie „Fungo di Borgotaro“ je vyhradené pre čerstvé a sušené plodnice týchto odrôd Boletus zo sekcie Boletus podľa Mosera:

— Boletus aestivalis (aj Boletus reticulatus Schäffer ex Baudin), v miestnom dialekte rosso alebo fungo del caldo: klobúk: najprv polguľovitý, neskôr vankúšovito klenutý; pri dozrievaní suchá pokožka (za daždivého počasia mazľavá, v suchých podmienkach popraskaná); farba: viac-menej tmavá, jednoliata červenohnedá; hlúbik: pevný, najprv bruchatý, neskôr sa zužuje, valcovitý alebo zhrubnutý v spodnej časti, farba: rovnaká ako v prípade klobúka, ale v svetlejších odtieňoch, celý pokrytý prevažne výrazne viditeľnou sieťkou belavého tkaniva, ktoré neskôr stmavne; dužina: mäkšia ako v prípade ostatných hríbov porcini, farba: biela, bez rôznych odtieňov pod pokožkou klobúka, s veľmi príjemnou vôňou a chuťou; prirodzený výskyt: od mája do septembra najmä v gaštanových lesoch.

— Boletus pinicola Vittadini (aj Boletus pinophilus Pilát et Dermek), v miestnom dialekte moro: klobúk: belavá pokožka pokrytá belavým prachom, ktorá je najprv pevná a plstnatá, neskôr holá a suchá, farba: granátovohnedá až červenkastovínová; hlúbik: celistvý, pevný a robustný, farba: od bielej po okrovú až červenkastohnedú, s pomerne jemnou sieťkou výlučne v časti okolo hľuzy; dužina: biela, nemenná, vínovohnedá pod pokožkou klobúka, s nevýraznou vôňou a sladkou a jemnou chuťou; prirodzený výskyt: zavalitejší letný hríb možno nájsť od júna väčšinou v gaštanových lesoch; štíhlejšiemu jesennému hríbu sa darí v bukových lesoch a porastoch jedle striebornej.

— Boletus aereus Bulliard ex Fries, v miestnom dialekte magnan: klobúk: polguľovitý, neskôr klenutý a napokon plochý a široký; so suchou zamatovou pokožkou, farba: bronzovomedená, najmä pri zrelých kusoch; hlúbik: pevný, najprv bruchatý, neskôr sa predlžuje, farba: hnedá až okrová, s jemnou sieťkou najmä v hornej časti; dužina: pevná, biela, nemenná; príjemná vôňa, intenzívna a veľmi čistá hríbová chuť; prirodzený výskyt: výskyt: rastie od júla do septembra najmä v dubových a gaštanových lesoch; ide o druh, ktorý je suchomilnejší ako ostatné odrody Boletus.

— Boletus edulis Bulliard ex Fries, v miestnom dialekte fungo del freddo, najmä vo svojej bielej podobe: klobúk: najprv polguľovitý, neskôr plocho rozprestretý, povrch: hladký a matný, vo vlhkom počasí mierne lepkavý; pokožku nemožno olúpať, farba: premenlivá, od smotanovej po gaštanovú až čiernohnedú vrátane všetkých odtieňov medzi nimi; hlúbik: pevný, najprv zaoblený, neskôr sa predlžuje, farba: belavá až oriešková, v spodnej časti svetlejšia, nie vždy je prítomná sieťka; dužina: pevná, biela, odtiene farby pokožky, nemenná, s jemnou vôňou a chuťou; prirodzený výskyt: od konca septembra do výskytu prvého snehu v bukových jedľových a gaštanových lesoch. Letné formy sú zriedkavé.

Hríby sa môžu na trh uvádzať v čerstvom alebo sušenom stave; všetky odrody musia mať uvedené špecifické organoleptické vlastnosti. Najmä vôňa klobúkov sa musí vyznačovať čistou, nekorenistou arómou bez akéhokoľvek náznaku vône sena, sladkého drievka alebo čerstvého dreva.

Obchodné špecifikácie:

— čerstvé hríby „Fungo di Borgotaro“. Hríby „Fungo di Borgotaro“ predávané v čerstvom stave musia byť zdravé a mať pevný hlúbik. Klobúk musí byť očistený od pôdy a cudzorodých častí. Klobúky nesmú byť pod pokožkou narušené larvami Diptera ani iným hmyzom na viac ako 20 % povrchu. Klobúky musia mať hladký, nevysušený povrch, obsah vody nesmie presahovať 90 % celkovej hmotnosti, resp. musia vykazovať špecifickú hmotnosť v rozmedzí od 0,8 do 1,1 bez záhybov, ktoré vznikajú stratou vlhkosti,

— sušené hríby „Fungo di Borgotaro“.

Pri uvádzaní sušených hríbov „Fungo di Borgotaro“ na trh sa môžu použiť len tieto prívlastky:

a) „extra“ – musia zodpovedať týmto požiadavkám: — len pláty a/alebo časti klobúka a/alebo hlúbika, balené v celých kusoch, v množstve minimálne 60 % hotového výrobku, — farba dužiny v čase balenia: biela až smotanová, — prípadný výskyt úlomkov, ktoré vznikli pri manipulácii, — stopy po larvách: maximálne 10 % m/m, — stmavnuté hyménium: maximálne 5 % m/m;

b) „speciali“ – musia zodpovedať týmto požiadavkám: — časti klobúka a/alebo hlúbika, — farba dužiny v čase balenia: smotanová až oriešková, — prípadný výskyt úlomkov, ktoré vznikli pri manipulácii, — stopy po larvách: maximálne 15 % m/m, — stmavnuté hyménium: maximálne 10 % m/m;

c) „commerciali“ – musia zodpovedať týmto požiadavkám: — kúsky húb vrátane malých úlomkov: maximálne 15 % m/m, — farba dužiny v čase balenia: svetlogaštanová až tmavogaštanová, — prípadný výskyt úlomkov, ktoré vznikli pri manipulácii, — stopy po larvách: maximálne 25 % m/m, — stmavnuté hyménium: maximálne 20 % m/m.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Produkcia a zber húb sa musia odohrávať vo vymedzenej zemepisnej oblasti.

3.6. Špecifické pravidlá krájania, strúhania, balenia atď.

Ak sa plodnice predávajú čerstvé, je nevyhnutné rozdeliť ich pokiaľ možno podľa druhu a predávať v drevených prepravkách (ideálne z bukového alebo gaštanového dreva) s dĺžkou 50 cm a šírkou 30 cm, resp. s dĺžkou 25 cm a šírkou 30 cm, s nízkymi bokmi, aby bolo možné naukladať hríby v jednej vrstve. Prepravka musí byť zakrytá sieťkou s pruhom, tak aby sa obsah nedal vybrať bez roztrhnutia pruhu.

Sušený výrobok sa musí baliť do drevených, prútených, keramických alebo terakotových nádob s nosnosťou 20, 50, 100 alebo 200 g sušeného produktu a označených stúpajúcim sériovým číslom. Balenie musí byť zapečatené tak, aby sa obsah nedal vybrať bez narušenia pečate.

3.7. Špecifické pravidlá označovania

Nádoby alebo balenia čerstvých či sušených výrobkov musia obsahovať texty „Fungo di Borgotaro“ a „Indicazione geografica protetta“ [chránené zemepisné označenie], a to tlačeným písmom rovnakej veľkosti, ako aj logo, symbol Únie a odkazy na názov, obchodný názov a adresu baliarne a všetky dodatočné informácie, ktoré nemajú žiadny pochvalný význam a nezavádzajú spotrebiteľa, pokiaľ ide o podstatu a charakteristické vlastnosti hríbov.

Logo výrobku „Fungo di Borgotaro“:

.

4. Stručné vymedzenie zemepisnej oblasti

Oblasť produkcie „Fungo di Borgotaro“ zahŕňa vhodné územia obcí Berceto, Borgotaro (Borgo Val di Toro), Albareto, Compiano, Tornolo a Bedonia v provincii Parma a obcí Pontremoli a Zeri v provincii Massa Carrara.

5. Súvislosť so zemepisnou oblasťou

5.1. Špecifickosť zemepisnej oblasti

Pre oblasť produkcie „Fungo di Borgotaro“ je typické úplne homogénne podnebie nielen z hľadiska množstva zrážok na obidvoch stranách Apenín, ale aj z hľadiska teplôt a ich výkyvov. Z geologického hľadiska sa oblasť vyznačuje najmä piesčitými formáciami s malým množstvom ílovitých oblastí. Pedologický profil oblasti je preto tiež rovnomerný, čo platí aj o zadržiavaní a obehu vody zo zrážok na úrovni pod vrstvou humusu, čo zaručuje dostatočnú vlhkosť pre podrast, čo je nevyhnutným predpokladom pre produkciu húb vo všeobecnosti a obzvlášť to platí o predmetných štyroch odrodách rodu Boletus.

Aj spôsob starania sa o huby je v tejto oblasti jednotný. V týchto oblastiach boli takmer pred 50 rokmi zriadené osobitné chránené oblasti na ochranu húb a prijaté rovnaké pravidlá zberu húb. V rámci týchto oblastí sa reguluje prístup hubárov, ktorý je obmedzený na niekoľko dní v roku a na isté množstvo nazbieraných hríbov, čím sa chránia lesy a zabraňuje sa nadmernému zberu.

5.2. Špecifickosť výrobku

Všetky odrody „Fungo di Borgotaro“ charakterizuje intenzívna, čistá, nekorenistá aróma bez akéhokoľvek náznaku vône sena, sladkého drievka alebo čerstvého dreva. Na rozdiel od hríbov porcini z ostatných oblastí, ktoré po vysušení strácajú svoje organoleptické vlastnosti, ostáva vôňa „Fungo di Borgotaro“ zachovaná aj po vysušení.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Povesť výrobku „Fungo di Borgotaro“ rastie v regiónoch Valtaro a Valmagra už po stáročia; v miestnom jazyku aj na svetových trhoch sa toto označenie spája s najvyššou kvalitou.

Rané svedectvo o produkcii „Fungo di Borgotaro“ možno nájsť v knihe Istoria di Borgo Val di Taro che riguarda insieme la mutazione dei domini in Italia e Lombardia sotto i Pontefici, i Re, gli Imperatori di occidente da Carlo Magno che come molte città si fecero Repubbliche [História mesta Borgo Val di Taro z hľadiska zmien vlády v Taliansku a Lombardsku za čias pápežov, kráľov a vládcov Západu od Karola Veľkého a ako sa veľa miest stalo republikami], ktorú napísal A. C. Cassio (1669 – 1760) V tejto práci sa opisujú vlastnosti hríbov, oblasť produkcie, spôsoby zberu a distribúcia tohto produktu. Ďalšie dôkazy o produkcií týchto hríbov pochádzajú z knihy Lorenza Molossiho s názvom Vocabolario Topografico dei Ducati di Parma Piacenza e Guastalla [Topografický slovník vojvodstiev Parma, Piacenza a Guastalla] a knihy Tommasa Grilliho s názvom Manipolo di cognizioni con cenni storici di Albareto di Borgotaro [Zbierka poznatkov a historických záznamov o Albarete di Borgotaro] vydanej v roku 1893, v ktorých sa hovorí o činnostiach vykonávaných na danom území, jasne sa odkazuje na prítomnosť a dôležitosť produkcie hríbov v tejto oblasti a opisujú sa tradície zberu a spracovania hríbov.

Hríby „Fungo di Borgotaro“ nadobudli hospodársku dôležitosť koncom prvého desaťročia 19. storočia, keď sa zrodili prvé obchody, ktoré vďaka vhodnému procesu sušenia začali s uvádzaním týchto hríbov na trh a ich spracovaním.

Do konca prvého desaťročia 19. storočia sa spracúvanie tohto produktu a jeho uvádzanie na trh natoľko rozšírilo, že prekvital aj jeho vývoz najmä do krajín Severnej a Južnej Ameriky. Potreba získať povolenie pre tzv. originálnu značku sa objavila v článku C. Belliniho v roku 1933, ktorý vyšiel v Avvenire Agricolo [Budúcnosť poľnohospodárstva] a v tlači bol vydaný znovu v roku 1975 združením A. Emmanueli. Vzhľadom na dôležitosť pestovania hríbov samosprávne orgány obce Borgotaro založili koncom roka 1928 prostredníctvom osobitného nariadenia trh určený na predaj tohto produktu, najmä jeho sušenú podobu, ktorý sa konal dvakrát za týždeň.

Povesť „Fungo di Borgotaro“ sa vyzdvihuje aj v mnohých článkoch v turistických a gastronomických časopisoch a prostredníctvom každoročných podujatí. V článku s názvom Alla scoperta del Fungo di Borgotaro [Objavovanie Fungo di Borgotaro] uverejnenom v časopise Gustame [Ochutnaj ma] v septembri 2009 sa na s. 88 a 89 opisuje Borgo Val di Taro a jeho dve údolia známe vďaka svojim hríbom. V septembrovom vydaní magazínu Gustare l’Italia [Chuť Talianska] z roku 2011, s. 11, je celá jedna časť venovaná hríbom „Fungo di Borgotaro“, oblasti ich produkcie, ich organoleptickým vlastnostiam a združeniam výrobcov, ktoré sa v priebehu rokov usilovali chrániť tento vysokokvalitný produkt. Dobrá povesť „Fungo di Borgotaro“ sa spája tiež s vášňou mnohých hubárov, ktorí v období zberu prichádzajú do valtarských lesov z celého Talianska. V článku s názvom Dalle Marche in cerca dei porcini [Z regiónu Marche po stopách hríbov porcini] uverejnenom v novinách Gazzetta di Parma zo 17. októbra 2009 sa opisuje záujem mykológov z regiónu Marche o „Fungo di Borgotaro“ a o oblasť Valtaro.

Od roku 1975 sa v meste Borgo Val di Taro každoročne koná festival Fungo di Borgotaro.

Odkaz na uverejnenie špecifikácie

Článok 5 ods. 7 nariadenia (ES) č. 510/2006 (4).

Ministerstvo začalo námietkové konanie zverejnením žiadosti o zmenu špecifikácie CHZO „Fungo di Borgotaro“ v Úradnom vestníku Talianskej republiky č. 161 z 11. júla 2013.

Úplne znenie špecifikácie výrobku je dostupné na webovej stránke: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na domovskej internetovej stránke Ministerstva pre politiku poľnohospodárstva, potravinárstva a lesného hospodárstva (www.politicheagricole.it) kliknutím na „Qualità e sicurezza“ (v pravej hornej časti obrazovky) a potom na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nariadenie nahradené nariadením Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny.

(3) Nahradené nariadením (EÚ) č. 1151/2012.

(4) Pozri poznámku pod čiarou č. 3..